相和歌辭 放歌行
作者：王昌齡
朝代：唐

paragraphs: 南渡洛陽津，西望十二樓。
明堂坐天子，月朔朝諸侯。
清樂動千門，皇風被九州。
慶雲從東來，泱漭抱日流。
升平貴論道，文墨將何求。
有詔徵草澤，微臣獻謀猷。
冠冕如星羅，拜揖曹與周。
望塵非吾事，入賦且遲留。
幸蒙國士識，因脫負薪裘。
今者放歌行，以慰梁父愁。
但營數斗祿，奉養毋豐羞。
若得金膏遂，飛雲亦可儔。